b'\n_START_ARTICLE_\nPeter Cullen\n_START_SECTION_\nBiografia\n_START_PARAGRAPH_\nCullen opiskeli n\xc3\xa4yttelemist\xc3\xa4 National Theatre School of Canada teatterikoulussa, josta h\xc3\xa4n valmistui vuonna 1963. Uransa alkuvuosina Cullen oli mukana eri televisiosarjoissa ja radio-ohjelmissa, kuten The Buddies, Comedy Caf\xc3\xa9, The Sonny and Cher Comedy Hour ja Down Home Country.\n_START_SECTION_\n\xc3\x84\xc3\xa4nin\xc3\xa4yttelij\xc3\xa4n\xc3\xa4\n_START_PARAGRAPH_\n\xc3\x84\xc3\xa4nin\xc3\xa4yttelij\xc3\xa4ksi Cullen p\xc3\xa4\xc3\xa4tyi muutettuaan Los Angelesiin jolloin h\xc3\xa4nen agenttinsa kertoi k\xc3\xa4ytt\xc3\xa4v\xc3\xa4ns\xc3\xa4 aikaa Culleniin sataprosenttisesti mik\xc3\xa4li Cullen ryhtyisi vain \xc3\xa4\xc3\xa4nin\xc3\xa4yttelem\xc3\xa4\xc3\xa4n. T\xc3\xa4m\xc3\xa4n j\xc3\xa4lkeen Cullen on esiintynyt useissa piirretyiss\xc3\xa4 erityisesti 1980-luvulla, joista ensimm\xc3\xa4inen oli Mighty Man & Yukk vuonna 1979. Ohjelma oli osa The Plastic Man Comedy/Adventure Show\xe2\x80\x99ta, jota esitettiin ABC:ll\xc3\xa4 vuosina 1979\xe2\x80\x931981. H\xc3\xa4n esitti yst\xc3\xa4v\xc3\xa4ns\xc3\xa4 Frank Welkerin kanssa sarjan p\xc3\xa4\xc3\xa4hahmoja. Sarjan j\xc3\xa4lkeen Cullen teki useita sivurooleja Smurffeihin vuosien 1981\xe2\x80\x931989 aikana. Sarjan aikana Cullen lainasi \xc3\xa4\xc3\xa4nt\xc3\xa4\xc3\xa4n Ritari \xc3\x84ss\xc3\xa4st\xc3\xa4 tutun KITT:in pahikselle KARRille vuonna 1982. Lis\xc3\xa4ksi h\xc3\xa4n teki sivu\xc3\xa4\xc3\xa4ni\xc3\xa4 The Scooby and Scrappy-Doo Puppy Hour animaatiosarjaan, sek\xc3\xa4 toimi Sour Pussin \xc3\xa4\xc3\xa4nen\xc3\xa4 Pac-Maniss\xc3\xa4 ja muun muassa Hulkin \xc3\xa4\xc3\xa4nen\xc3\xa4 Spider-Man and His Amazing Friendsiss\xc3\xa4. Sittemmin Cullenin tunnetuin \xc3\xa4\xc3\xa4nirooli on Optimus Prime vuodelta 1984 The Transformersissa, jonka rooliss\xc3\xa4 h\xc3\xa4n oli vuoteen 1987, jonka aikana Cullen oli mukana sarjaan perustuvassa elokuvassa The Transformers: The Movie. H\xc3\xa4n teki sarjassa useiden muiden hahmojen \xc3\xa4\xc3\xa4ni\xc3\xa4, kuten Ironhiden, Slugslingerin, Nightstickin ja Wingspanin. Samaan aikaan The Transformersin sarjan kanssa Cullenin \xc3\xa4\xc3\xa4nt\xc3\xa4 kuultiin my\xc3\xb6s animaatiosarjassa Voltron: Defender of the Universe, jossa h\xc3\xa4n oli kertoja\xc3\xa4\xc3\xa4nen lis\xc3\xa4ksi komentaja Hawkinsin \xc3\xa4\xc3\xa4nen\xc3\xa4. Vuonna 1985 Cullen teki my\xc3\xb6s sivu\xc3\xa4\xc3\xa4ni\xc3\xa4 Jetsoneihin ja oli samalla my\xc3\xb6s Action Forcessa Airbornen, Nemesis Enforcerin ja Zandarin \xc3\xa4\xc3\xa4nin\xc3\xa4._NEWLINE_My\xc3\xb6hemmin 1980-luvulla lopulla Cullen sai agenttinsa kehotuksesta roolin elokuvaan Predator \xe2\x80\x93 saalistaja. H\xc3\xa4nen oli m\xc3\xa4\xc3\xa4r\xc3\xa4 luoda elokuvan p\xc3\xa4\xc3\xa4roistolle Predatorille \xc3\xa4\xc3\xa4ni ja keksi idean luoda \xc3\xa4\xc3\xa4nen, joka kuulostaa molukkiravulta. Cullen ei aluksi suostunut tekem\xc3\xa4\xc3\xa4n \xc3\xa4\xc3\xa4nt\xc3\xa4 elokuvaan, koska oli aikaisemmin satuttanut \xc3\xa4\xc3\xa4nihuulensa tehdess\xc3\xa4\xc3\xa4n kurkkua raastavia \xc3\xa4\xc3\xa4ni\xc3\xa4 vuoden 1976 King Kong elokuvaan. Elokuvan j\xc3\xa4lkeen Cullen teki useita \xc3\xa4\xc3\xa4nirooleja Walt Disney Television Animationin tuottamista animaatiosarjoista, kuten Ankronikka, jossa h\xc3\xa4n oli yhden karhukoplan \xc3\xa4\xc3\xa4nist\xc3\xa4, amiraalien Grimitzin ja Grimmacen \xc3\xa4\xc3\xa4nin\xc3\xa4, sek\xc3\xa4 Kummikarhuissa valloittaja Kerwin \xc3\xa4\xc3\xa4nen\xc3\xa4. Samalla Cullen oli my\xc3\xb6s mukana animesarjassa Sapeliratsastaja, jossa h\xc3\xa4nell\xc3\xa4 oli useita rooleja, kuten kertojan rooli, sek\xc3\xa4 sarjan p\xc3\xa4\xc3\xa4vihollisen Nemesiksen rooli. Cullen oli mukana my\xc3\xb6s 1980- ja 1990-luvun suositussa animaatiosarjassa Turtles \xe2\x80\x93 mutanttikilpikonnat, sek\xc3\xa4 lyhyeksi j\xc3\xa4\xc3\xa4neess\xc3\xa4 Dino-Ridersissa vuonna 1988. Toinen Cullenin merkitt\xc3\xa4v\xc3\xa4 rooli oli Ihaa, jonka roolissa h\xc3\xa4nt\xc3\xa4 on kuultu vuodesta 1988 l\xc3\xa4htien, kun Nalle Puhin uudet seikkailut animaatiosarja sai alkunsa. Vuonna 1989 Cullen oli mukana Tikun ja Takun pelastuspartiossa, jossa h\xc3\xa4n oli alku jaksoissa Jaska Juustolan \xc3\xa4\xc3\xa4nen\xc3\xa4 ja sittemmin h\xc3\xa4n toimi laihan keltaisen katukissan Mepsin \xc3\xa4\xc3\xa4nen\xc3\xa4.\n_START_SECTION_\n1990- ja 2000-luvuilla\n_START_PARAGRAPH_\n1990- ja 2000-luvulla Cullen teki huomattavasti v\xc3\xa4hemm\xc3\xa4n \xc3\xa4\xc3\xa4nirooleja animaatioihin. H\xc3\xa4n teki muun muassa sivu\xc3\xa4\xc3\xa4ni\xc3\xa4 Pilipalipiloteihin ja Tom & Jerry Kidsiin vuosina 1990\xe2\x80\x931993. Lis\xc3\xa4ksi Cullen toimi Mantusin \xc3\xa4\xc3\xa4nen\xc3\xa4 The Pirates of Dark Waterissa vuosina 1991\xe2\x80\x931993 ja oli Ihaan \xc3\xa4\xc3\xa4nen\xc3\xa4 elokuvassa Nalle Puh yst\xc3\xa4v\xc3\xa4\xc3\xa4 etsim\xc3\xa4ss\xc3\xa4 (1997) ja Nalle Puh: Yht\xc3\xa4 juhlaa (1999). Vuodesta 2000 l\xc3\xa4htien Cullen on tehnyt useammin Ihaan \xc3\xa4\xc3\xa4nirooleja animaatioelokuviin ja sarjoihin, kuten Tiikerin oma elokuva, Mikin klubi, Nasun suuri elokuva, Nalle Puh ja m\xc3\xb6hk\xc3\xb6fantti ja Yst\xc3\xa4v\xc3\xa4ni Tiikeri & Nalle Puh. H\xc3\xa4n oli vuonna 2005 Zanzoarin \xc3\xa4\xc3\xa4nen\xc3\xa4 Megas XLR jaksossa "Coop D\'Etat", jossa oli mukana my\xc3\xb6s Frank Welker. Jaksossa Cullenin ja Welkerin hahmot olivat The Transformersin tavoin kilpailijoita kesken\xc3\xa4\xc3\xa4n tosin hahmot olivat samalla puolella, mutta taistelivat planeettansa tulevaisuuden hallitsijan paikasta._NEWLINE_L\xc3\xa4hes 20 vuoden j\xc3\xa4lkeen h\xc3\xa4n uusi \xc3\xa4\xc3\xa4niroolinsa Optimus Primen\xc3\xa4 vuoden 2007 Transformers -elokuvassa sek\xc3\xa4 elokuvaan perustuvassa videopeliss\xc3\xa4 Transformers: The Game ja kertoi samalla Optimus Primen olevan h\xc3\xa4nen suosikki\xc3\xa4\xc3\xa4niroolinsa, sek\xc3\xa4 luoneensa alun perin Optimuksen \xc3\xa4\xc3\xa4nen veljens\xc3\xa4 pohjalta, joka oli merijalkav\xc3\xa4ess\xc3\xa4 Vietnamin sodassa. Ennen elokuvaa ja sen j\xc3\xa4lkeen Cullen on tehnyt enimm\xc3\xa4kseen Ihaan \xc3\xa4\xc3\xa4nirooleja eri Nalle Puhiin perustuvissa animaatioissa._NEWLINE_Transformers elokuvan j\xc3\xa4lkeen Cullen on saanut uusia Optimus Primen roolin jatko-osassa Transformers: Kaatuneiden kosto, sek\xc3\xa4 videopeleiss\xc3\xa4 Transformers: Revenge of the Fallen The Game ja Transformers: War for Cybertron. Lis\xc3\xa4ksi Cullen on ollut Optimus Primen roolissa my\xc3\xb6s vuoden 2010 lopulla alkaneessa Transformers: Prime animaatiosarjassa. H\xc3\xa4net huomioitiin roolistaan Daytime Emmy -ehdokkuudella._NEWLINE_H\xc3\xa4nen matalan \xc3\xa4\xc3\xa4nens\xc3\xa4 ansiosta Cullenia on k\xc3\xa4ytetty useissa elokuvien ja videopelien trailereissa, sek\xc3\xa4 televisiomainoksien juontaja\xc3\xa4\xc3\xa4nen\xc3\xa4.\n_START_SECTION_\nVapaa-ajalla\n_START_PARAGRAPH_\nVapaa-ajalla Cullen osallistuu usein rodeotapahtumiin. H\xc3\xa4n pit\xc3\xa4\xc3\xa4 erityisesti hevosista ja omistaa oman maatilan. Cullenilla on kolme lasta: Clay, Claire ja Pilar E. Cullen, joista Clay Cullen on sijaisn\xc3\xa4yttelij\xc3\xa4. H\xc3\xa4nell\xc3\xa4 on my\xc3\xb6s yksi lapsenlapsi.'